钦定古今图书集成/明伦汇编/官常典/第353卷 > 韩宜可
## 钦定古今图书集成/明伦汇编/官常典/第353卷 > 韩宜可

按《明外史》本传：“宜可字伯时，浙江山阴人。元至正中，
行御史台辟为掾，宜可拒不行。洪武初，荐授山阴县
学教谕，转楚府录事，寻擢监察御史。丞相胡惟庸、御
史大夫陈宁中丞凃节侍帝坐，方从容燕语，宜可直
前出怀中弹文，劾三人险恶似忠，奸佞似直，恃功怙
宠，内怀反侧，擢置台端，擅作威福，乞斩其首以谢天”
下。帝怒曰：“快口御史，敢排陷大臣耶？”命锦衣卫监问，
寻释之，出为江西按察司佥事。时官吏有罪者，笞以
上，悉谪屯凤阳，毋虑万数。宜可疏争之曰：“刑以禁淫
慝，一民轨，宜论其情之轻重，事之公私，罪之大小。今
悉令谪屯，此小人之幸，君子殆矣。乞分别以协众心。”
帝可之。已，入朝京师，会赐诸司没官男女为奴婢，宜
可独不受，且极论：“罪人不孥，古之制也。有事随坐，法
之滥也。官吏有罪，厥辟勿宥，国之典也。罚及妻子何
居？况男女，人之大伦，婚姻逾时，尚伤和气，合门连坐，
岂圣朝所宜？”帝是其言。后坐事将刑，御谨身殿亲鞫
之。天晴无云，忽雷火绕殿中，帝惊曰：“得无枉是人耶？”
宜可遂获免。复疏陈二十馀事，皆报可。未几，罢归。已，
复征至，命撰《祀锺山大江文》《谕日本、征乌蛮诏》，皆称
旨。特授山西右布政使，以事安置安南。建文帝即位，
用检讨陈性善荐，起云南参政。入拜左副都御史，卒
于官。是夜大星陨枥，马皆惊嘶，人谓宜可当之云。